थर्मल में घायल मिले भालू ने तोड़ा दम, 12 दिन में दूसरे भालू की मौत
कोटा | थर्मलपरिसर से रेस्क्यू करके चिड़ियाघर लाए गए भालू के बच्चे की बुधवार को इलाज के दौरान मौत हो गई। मृत भालू के दाएं पांव के चार नाखून कटे हुए थे। इससे पैर में संक्रमण हो गया था।
चिकित्सक डॉ. एके पांडे के अनुसार घाव का संक्रमण शरीर में फैलने, चोट की वजह से चल नहीं पाने से ओर कई दिनों से कुछ नहीं खाने पीने से शरीर में पानी की कमी हो गई थी। साथ ही उसके शरीर में चोट की वजह से खून की कमी थी। इन सभी कारणों से उसकी मौत हुई है। जिसके शव का डॉ. एके पांडे के नेतृत्व में मेडिकल बोर्ड ने चिड़ियाघर में पोस्टमार्टम किया। इस प्रकार पिछले 12 दिनों में थर्मल में मादा भालू के साथ विचरण करने वाले उसे दो बच्चों की मौत हो गई हैं। इससे पहले 17 फरवरी को थर्मल परिसर में रेल इंजन की चपेट में आकर एक भालू की मौत हो गई थी।
दोनों भालू की मौत के मामले में विभाग ने अभी तक एफआईआर नहीं काटी है। इस बारे में रेंजर संजय शर्मा से पूछने पर उन्होंने कहा कि वह इस बारे में गुरुवार को पता करके बताएंगे। सीसीएफ पीके उपाध्याय ने कहा कि वह थर्मल प्रशासन को नोटिस भेजेंगे कि वह दीवारें ऊंची करे। वन विभाग जल्द ही वहां उनकी तलाश करवाकर रेस्क्यू करेगा। दो भालू की मौत के बाद अभी तक एफआईआर क्यों नहीं कटी है। इसकी वह जांच करवाएंगे।
hin_Deva hin_Deva hin_Deva hin_Deva